Diari Oficial de la Generalitat Valenciana


Sumari del DOGV 6057, del 15-07-2009 (2009/8321)

ORDE de 7 de juliol de 2009, de la Conselleria d'Infraestructures i Transport, per la qual es crea l'Àrea de Prestació Conjunta de l'Alcoià-el Comtat per als servicis de transport públic de viatgers en automòbils de turisme.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6057

Data del DOGV
:   15-07-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/8321


Data del document
:   07-07-2009

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * L'Alcoià
    * El Comtat
    * legislació
    * zona de tarifació
    * taxi
    * transport de viatgers
    * planificació de transports
    * transport públic

ORDE de 7 de juliol de 2009, de la Conselleria d'Infraestructures i Transport, per la qual es crea l'Àrea de Prestació Conjunta de l'Alcoià-el Comtat per als servicis de transport públic de viatgers en automòbils de turisme. [2009/8321]  
Pel Decret 18/1985, de 23 de febrer, del Consell de la Generalitat Valenciana, es faculta esta Conselleria per a la creació, la delimitació i l'ordenació, dins del territori de la nostra comunitat, d'àrees de prestació conjunta per als servicis de transport públic de viatgers en automòbils de turisme, habitualment denominats taxis.  
L'Orde de la Conselleria d'Obres Públiques, Urbanisme i Transports, de 14 de febrer de 2003, va regular les condicions de càrrega i descàrrega de passatgers en servicis de taxi en l'entorn de l'Alcoià i el Comtat de Cocentaina, que afectava els municipis d'Alcoi, Benimarfull, Cocentaina, l'Alqueria d'Asnar i Muro d'Alcoi. Això permetia l'arreplegada de viatgers en qualsevol d'estos municipis, fora del terme en què es va atorgar la llicència o en el que tinguera la residència el vehicle, sempre que la destinació dels servicis siga el del municipi que va atorgar la llicència o en el que el vehicle tinguera la residència.  
A fi de millorar la dotació del servici de transport públic de viatgers en automòbils de turisme en la comarca i de completar el procés integrador iniciat amb l'esmentada orde reguladora de les condicions de càrrega i descàrrega, és necessària la creació de l'Àrea de Prestació Conjunta de l'Alcoià-el Comtat per a proporcionar un servici unitari als seus usuaris.  
D'altra banda, i a fi d'aconseguir una gestió més eficient dels servicis, s'ha fet ús de la facultat establida en l'article 126.4 del Reglament que desplega la Llei d'Ordenació dels Transports Terrestres, aprovat per Reial Decret 1211/1990, de 28 de setembre, de delegar les funcions d'ordenació en algun dels municipis integrats en l'àrea.  
Per tot això, a proposta del director general de Transports i Logística i en virtut del que establixen el Decret 18/1985, de 23 de febrer, del Consell de la Generalitat Valenciana, i el Reial Decret 1211/1990, de 28 de setembre, pel qual s'aprova el Reglament de la Llei 16/1987, de 16 de juliol, i amb un informe previ favorable dels municipis integrats, de la Junta Superior de Transports, i de les associacions professionals i centrals sindicals representatives del sector,   
ORDENE  
Article 1. Objecte  
1. Esta orde té com a objecte crear l'Àrea de Prestació Conjunta de l'Alcoià-el Comtat per als servicis de transport públic de viatgers en automòbils de turisme, integrada pels municipis d'Alcoi, Benimarfull, Cocentaina, l'Alqueria d'Asnar i Muro d'Alcoi.  
2. El nombre de municipis que s'integren en l'Àrea de Prestació Conjunta podrà ser ampliat posteriorment, per mitjà de la inclusió d'altres municipis de la comarca, amb el compliment previ dels requisits establits en el Decret 18/1985, de 23 de febrer, del Consell de la Generalitat.  
Article 2. Òrgan gestor de l'àrea  
1. L'òrgan gestor de l'àrea exercirà les funcions de gestió administrativa, convocatòria de noves llicències, i de control i seguiment dels servicis de l'àrea, i s'haurà de subjectar en tot cas al que establixen l'article 46 de la Llei 10/2006, de 26 de desembre, de Mesures Fiscals, de Gestió Administrativa i Financera i d'Organització de la Generalitat; la present orde i amb subjecció a les directrius que a este efecte establisca la Direcció General amb competència en matèria de transports.  
2. A estos efectes, es delega en l'Ajuntament d'Alcoi les funcions pròpies de l'òrgan gestor de l'àrea que s'establixen en la present orde, excepte la instrucció dels expedients sancionadors i la imposició de sancions que correspon, en tot cas, a la direcció general amb competència en matèria de transports, de conformitat amb el que establix la Llei 16/1987, de 30 de juliol, d'Ordenació del Transport Terrestre, modificada per la Llei 29/2003, de 8 d'octubre, i el seu Reglament de 28 de setembre de 1990, modificat pel Reial Decret 1225/2006, de 27 d'octubre.  
Article 3. Autorització de l'àrea  
1. Per a la prestació dels servicis referits en esta Àrea de Prestació Conjunta, es crea l'autorització de l'Àrea de l'Alcoià-el Comtat. L'autorització esmentada habilitarà els seus titulars per a la prestació de qualsevol servici, ja tinga caràcter urbà i interurbà, que es faça íntegrament dins de les dites àrees, fins i tot si excedix o s'inicia fora del terme municipal en què tinga la residència el vehicle.  
2. Esta autorització haurà de ser visada anualment.  
Article 4. Competència per a l'atorgament  
Les autoritzacions de l'Àrea de l'Alcoià-el Comtat seran atorgades per la direcció general que tinga competències en matèria de transport terrestre.  
Article 5. Àmbit de l'autorització de l'àrea  
1. L'autorització de l'àrea comprendrà i equivaldrà a l'autorització VT per a servici interurbà i a la llicència municipal, per la qual cosa, tots els titulars de llicència municipal hauran d'adaptar-se en un termini de 3 mesos, comptadors a partir de l'entrada en vigor d'esta orde, als requisits tècnics del vehicle que a este efecte establisca l'òrgan gestor de l'àrea i al canvi de la seua autorització.  
2. Cada autorització tindrà un sol titular i empararà un sol i determinat vehicle.  
Article 6. Atorgament de noves autoritzacions  
1. La creació i l'atorgament de noves autoritzacions estarà determinada per la necessitat i conveniència del servici que s'ha de prestar al públic.  
2. Per a acreditar la necessitat i la conveniència s'analitzarà:  
a) La qualitat del servici abans de l'atorgament de noves autoritzacions.  
b) El tipus, l'extensió i el creixement dels nuclis de població de l'àrea.  
c) La repercussió de les noves autoritzacions que s'han d'atorgar en el conjunt del transport i la circulació.  
d) La possibilitat de prestació dels servicis en horaris i circumstàncies especials.  
3. En tot cas, el règim de concessió d'autoritzacions ha de guardar proporció amb el nombre d'habitants de l'àrea, considerant com a índex adequat, el d'una autorització per cada mil set-cents habitants.  
4. En l'expedient que a este efecte es tramite, se sol·licitarà un informe previ a la direcció general que tinga competències en matèria de transport, i a la Junta Superior de Transports, i es donarà audiència als municipis integrats en l'àrea, a les agrupacions professionals, centrals sindicals representatives del sector i associacions de consumidors i usuaris, per un termini de quinze dies hàbils.  
5. L'informe de la direcció general que tinga les competències en matèria de transport terrestre serà vinculant, i determinarà, a la vista de les necessitats acreditades en l'expedient referit, el nombre d'autoritzacions que cal atorgar, així com el procediment que s'ha de seguir per a l'adjudicació de noves llicències i els requisits de participació exigibles als interessats.  
Article 7. Participació en el procediment d'adjudicació  
1. Les sol·licituds de les autoritzacions convocades es presentaran per mitjà d'un escrit dels interessats en què acreditaran les condicions personals i professionals exigides en la Llei 10/2006, de 26 de desembre, abans citada, i proposaran la marca i el model del vehicle i, si és el cas, l'homologació del que es desitge adscriure a l'autorització i la resta de requisits que establixen les bases de la convocatòria, en les quals es determinarà, igualment, el procediment que s'ha de seguir per a l'adjudicació.  
2. Una vegada finalitzat el termini de presentació de sol·licituds, es publicarà la relació en el Diari Oficial de la Comunitat Valenciana, a fi que els interessats i les agrupacions professionals i centrals sindicals puguen al·legar en el termini de quinze dies hàbils el que estimen procedent en defensa dels seus drets.  
Article 8. Resolució  
L'òrgan gestor de l'àrea elevarà proposta de resolució d'atorgament de les autoritzacions de nova creació a favor dels sol·licitants amb major dret acreditat, segons la prelació establida en la corresponent convocatòria, a la direcció general competent en matèria de transport terrestre, el qual resoldrà.  
Article 9. Inici del servici  
1. Els titulars d'autoritzacions hauran de començar a prestar el servici amb els vehicles adscrits a cada una d'estes en el termini de seixanta dies naturals, comptadors des de la data d'adjudicació d'aquelles.  
2. Si no es pot complir este requisit per causa de força major, el titular haurà de sol·licitar una pròrroga per escrit a l'òrgan gestor de l'àrea, abans de véncer el termini esmentat.  
Article 10. Obligatorietat del servici  
1. Qualsevol titular d'autorització tindrà l'obligació d'explotar-la personalment o conjuntament, per mitjà de la contractació de conductors assalariats que estiguen en possessió del carnet de conductor de l'àrea i afiliats a la Seguretat Social en règim de dedicació plena i exclusiva i d'incompatibilitat amb una altra professió.  
2. Quan no puga complir-se esta obligació, procedirà la transmissió de les autoritzacions en els supòsits admesos o la seua renúncia.  
3. Quan un titular d'autorització que siga explotada únicament per ell mateix, amb dedicació plena i exclusiva, no puga prestar servici transitòriament per causa major justificada davant de l'òrgan gestor de l'àrea podrà sol·licitar d'este una autorització perquè el vehicle aplicat a l'autorització esmentada puga prestar servici de taxi conduït per un altre titular d'una sola autorització, el vehicle del qual no estiga en condicions de prestar-lo per motius justificats i aliens a la seua voluntat. La duració d'esta autorització no podrà excedir dos mesos improrrogables, i no es podrà sol·licitar una nova autorització en el termini d'un any, sense perjuí del compliment de les prescripcions legals que per la seua matèria són competència d'altres organismes.  
Article 11. Taxes  
1. Correspondrà a l'òrgan gestor de l'àrea la tramitació, el control i la percepció de les taxes que s'originen per l'atorgament de les autoritzacions de l'àrea i per qualssevol altres documents que expedisca o servicis que preste.  
2. Correspondrà als ajuntaments dels municipis integrats la tramitació, el control i la percepció de les taxes pels documents que expedisquen i per qualssevol altres servicis que presten.  
Article 12. Tarifes  
1. La prestació del servici en l'Àrea de l'Alcoià-el Comtat estarà subjecta a tarifa i a les seues condicions d'aplicació, que hauran de ser aprovades mitjançant una orde de la conselleria competent en matèria de transport, amb un informe previ de la Comissió de Preus de la Comunitat Valenciana. Esta tarifa i les condicions d'aplicació seran vinculants per als titulars d'autoritzacions, els seus conductors i els usuaris.  
2. En l'expedient que a este efecte s'instruïsca seran oïts, per un termini de quinze dies hàbils, els ajuntaments dels municipis integrats, les agrupacions professionals i centrals sindicals representatives del sector, així com les de consumidors i usuaris.  
3. La revisió de les tarifes es realitzarà d'acord amb el procediment establit en els apartats anteriors per a la seua aprovació.  
Article 13. Carnets de conductor de taxi  
Correspondrà a l'òrgan gestor de l'àrea l'atorgament, l'expedició i la renovació dels carnets de conductor de l'àrea seguint el procediment i les bases que establisca la direcció general amb competència en matèria de transport.   
Article 14. Infraccions  
Les infraccions que cometen els titulars d'autoritzacions i els seus conductors dependents es classificaran en lleus, greus i molt greus, de conformitat amb la tipificació establida en la Llei 16/1987, de 30 de juliol, modificada per la Llei 29/2003, de 8 d'octubre, i el seu Reglament de 28 de setembre de 1990, modificat pel Reial Decret 1225/2006, de 27 d'octubre.  
Article 15. Inspecció  
La inspecció dels servicis regulats en esta orde correspondrà a la direcció general competent en matèria de transport terrestre i als respectius ajuntaments dels municipis integrats.  
Article 16. Denúncies  
Les denúncies realitzades per les forces de l'orde, usuaris o particulars es presentaran davant de la direcció general que tinga competències en matèria de transport, o davant de qualsevol dels ajuntaments dels municipis integrats, i en este cas, es remetran l'endemà a l'esmentada direcció general, sense perjuí de la presentació d'estes en qualsevol dels llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
DISPOSICIÓ ADDICIONAL  
Única. Sobre la delegació de competències  
1. La delegació de competències establida en la present orde s'efectua de conformitat amb el que establix l'article 126.2 del Reglament de la Llei d'Ordenació de Transports Terrestres aprovat pel Reial Decret 1211/1990, de 28 de setembre, i es realitza sense perjuí que, en qualsevol moment, el conseller competent en matèria de transports puga demanar el coneixement i resolució de qualsevol assumpte o expedient en els termes i amb els requisits establits en l'article 14 de la Llei 30/1992, de 26 de novembre.  
2. La present delegació d'atribucions podrà ser revocada en qualsevol moment per l'òrgan delegatori, de conformitat amb el que establix l'article 13.6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com l'article 63.5 de la Llei 5/1983, de 30 de desembre, del Consell, i en este cas, les funcions d'òrgan gestor de l'àrea les tindrà automàticament la direcció general competent en matèria de transport terrestre, llevat que tornen a ser objecte de delegació en un altre organisme públic.  
3. En tots aquells supòsits en què es faça ús de la present delegació haurà de fer-se constar expressament en la resolució o acte que s'adopte, i es consideraran dictades per l'òrgan delegatori, sense que en cap cas, càpia la delegació de competències delegades.  
DISPOSICIONS TRANSITÒRIES  
Primera. Atorgament automàtic de la llicència de l'àrea  
1. Els que, a l'entrada en vigor de la present orde, siguen titulars d'autorització VT per a realitzar transport interurbà i de llicència municipal atorgada per algun dels municipis integrats, incloses les llicències de gran turisme, accediran automàticament i directament a les corresponents autoritzacions de l'àrea, amb el compliment previ de tots els requisits exigits per a la prestació del servici en l'Àrea de Prestació Conjunta de l'Alcoià-el Comtat i adaptació del sistema tarifari i mecanisme que a este efecte s'establisquen.  
2. A tots els efectes, els actuals carnets locals per a poder conduir vehicles autotaxis o autoturismes, expedits pels ajuntaments dels municipis integrats, equivaldran als carnets de conductor de l'àrea.  
Segona. Ordenació dels servicis  
1. La direcció general competent en matèria de transport terrestre determinarà les regles de prestació i compliment dels servicis, del personal adscrit a este i dels requisits dels vehicles, amb un informe previ dels ajuntaments integrats en l'àrea i de les associacions representatives de taxistes i usuaris.  
2. A l'efecte de fixar l'ordenació dels servicis, la referida direcció general convocarà i presidirà la mesa del taxi de l'àrea l'Alcoià-el Comtat on estaran representades els ajuntaments dels municipis integrats en l'àrea i les associacions més representatives en l'àrea del sector del taxi i dels usuaris.  
Tercera. Atorgament de carnets de conductor  
Fins que la direcció general competent en matèria de transport terrestre no modifique la prova d'habilitació per a l'obtenció de carnets de conductor de taxi se subjectarà al que establix l'annex I i annex III de la Resolució de 30 de març de 1998, de la Direcció General de Transports, per la qual s'establixen les bases de les proves per a l'obtenció del carnet de conductor de taxis de les àrees de prestació conjunta existents a la Comunitat Valenciana.  
DISPOSICIÓ DEROGATÒRIA ÚNICA  
Queda derogada l'Orde de 14 de febrer de 2003, de la Conselleria d'Obres Públiques, Urbanisme i Transports, per la qual es regula les condicions de càrrega i descàrrega de passatgers en servicis de taxi als municipis d'Alcoi, Benimarfull, Cocentaina, l'Alqueria d'Asnar i Muro d'Alcoi i totes les disposicions que del mateix rang o d'un rang inferior s'oposen a la present orde.  
DISPOSICIÓ FINAL ÚNICA  
La present orde entrarà en vigor l'endemà de la publicació en el Diari Oficial de la Comunitat Valenciana.  
València, 7 de juliol de 2009  
El conseller d'Infraestructures i Transport  
MARIO FLORES LANUZA